CELEX: 32009D0296
Language: el
Date: 2009-03-25 00:00:00
Title: 2009/296/ΕΚ: Απόφαση της Επιτροπής, της 25ης Μαρτίου 2009 , περί θεσπίσεως ειδικού προγράμματος ελέγχου και επιθεώρησης για την αποκατάσταση των αποθεμάτων τόνου στον Ανατολικό Ατλαντικό και στη Μεσόγειο [κοινοποιηθείσα υπό τον αριθμό Ε(2009) 2032]

26.3.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 80/18
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 25ης Μαρτίου 2009
   περί θεσπίσεως ειδικού προγράμματος ελέγχου και επιθεώρησης για την αποκατάσταση των αποθεμάτων τόνου στον Ανατολικό Ατλαντικό και στη Μεσόγειο
   [κοινοποιηθείσα υπό τον αριθμό Ε(2009) 2032]
   (2009/296/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για τη ίδρυση της Ευρωπαϊκής Κοινότητας,
   τον κανονισμό (ΕΟΚ) αριθ. 2847/93 του Συμβουλίου, της 12ης Οκτωβρίου 1993, για τη θέσπιση συστήματος ελέγχου που εφαρμόζεται στην κοινή αλιευτική πολιτική (1), και ειδικότερα το άρθρο 34γ παράγραφος 1,
   Εκτιμώντας τα ακόλουθα:
   
               (1)
            
            
               Η Διεθνής Επιτροπή για τη Διατήρηση των Θυννοειδών του Ατλαντικού (ICCAT) ενέκρινε το 2006 πολυετές σχέδιο αποκατάστασης του τόνου στον Ανατολικό Ατλαντικό και στη Μεσόγειο (σύσταση 06-05), το οποίο τέθηκε σε ισχύ στις 13 Ιουνίου 2007. Το εν λόγω σχέδιο αποκατάστασης μεταφέρθηκε προσωρινά στη νομοθεσία της Ευρωπαϊκής Κοινότητας (ΕΚ) υπό τη μορφή κανονισμού (ΕΚ) αριθ. 643/2007 του Συμβουλίου (2) και οριστικά υπό τη μορφή του κανονισμού (ΕΚ) αριθ. 1559/2007 (3).
            
         
               (2)
            
            
               Η σύσταση 08-05 της ICCAT που εγκρίθηκε στις 24 Νοεμβρίου 2008 τροποποιώντας τη σύσταση 06-05 για τη θέσπιση πολυετούς σχεδίου αποκατάστασης του τόνου στον Ανατολικό Ατλαντικό και στη Μεσόγειο περιέχει σημαντικές τροποποιήσεις. Οι εν λόγω τροποποιήσεις ενσωματώθηκαν στην πρόταση για μεταφορά στην κοινοτική νομοθεσία της σύστασης 08-05, που διαβιβάστηκε από την Επιτροπή στο Συμβούλιο και στο Κοινοβούλιο.
            
         
               (3)
            
            
               Για να εξασφαλιστεί η επιτυχία του πολυετούς σχεδίου αποκατάστασης, είναι απαραίτητο να θεσπιστεί ειδικό πρόγραμμα ελέγχου και επιθεώρησης στο οποίο θα συμμετέχουν η Ελλάδα, η Ισπανία, η Γαλλία, η Ιταλία, η Κύπρος, η Μάλτα και η Πορτογαλία, με στόχο να εξασφαλιστεί το κατάλληλο επίπεδο εφαρμογής των μέτρων διατήρησης και ελέγχου που εφαρμόζονται για αλιευτικές δραστηριότητες που έχουν σχέση με την αποκατάσταση του αποθέματος τόνου.
            
         
               (4)
            
            
               Το ειδικό αυτό πρόγραμμα ελέγχου και επιθεώρησης πρέπει να θεσπιστεί για την περίοδο από 15 Μαρτίου 2009 έως 15 Μαρτίου 2011. Τα αποτελέσματα που προκύπτουν από την εφαρμογή του ειδικού προγράμματος ελέγχου και επιθεώρησης πρέπει να αξιολογούνται περιοδικά σε συνεργασία με τα οικεία κράτη μέλη.
            
         
               (5)
            
            
               Για την εναρμόνιση των ελέγχων και επιθεωρήσεων της αλιείας τόνου σε κοινοτικό επίπεδο ενδείκνυται η θέσπιση κοινών κανόνων για τις δραστηριότητες ελέγχου και επιθεώρησης που θα διεξάγονται από τις αρμόδιες αρχές των οικείων κρατών μελών, καθώς και η θέσπιση, εκ μέρους των κρατών μελών, εθνικών προγραμμάτων ελέγχου συμβατών με τους κοινούς αυτούς κανόνες. Για το σκοπό αυτό πρέπει να καθοριστούν δείκτες αναφοράς για την ένταση των δραστηριοτήτων ελέγχου και επιθεώρησης, καθώς και προτεραιότητες και διαδικασίες ελέγχου και επιθεώρησης.
            
         
               (6)
            
            
               Για να εξασφαλιστεί η δίωξη των παραβάσεων σύμφωνα με το άρθρο 25 του κανονισμού (ΕΚ) αριθ. 2371/2002 του Συμβουλίου, της 20ής Δεκεμβρίου 2002, για τη διατήρηση και βιώσιμη εκμετάλλευση των αλιευτικών πόρων στο πλαίσιο της κοινής αλιευτικής πολιτικής (4), πρέπει να καθοριστεί ένα πλαίσιο βάσει του οποίου όλες οι ενδιαφερόμενες αρχές θα μπορούν να ζητούν αμοιβαία συνδρομή και να ανταλλάσουν σχετικές πληροφορίες σύμφωνα με τα άρθρα 34α και 34β του κανονισμού (ΕΟΚ) αριθ. 2847/93 και το άρθρο 28 του κανονισμού (ΕΚ) αριθ. 2371/2002.
            
         
               (7)
            
            
               Πρέπει να διεξάγονται κοινές δραστηριότητες επιθεώρησης και επιτήρησης σύμφωνα με κοινά σχέδια ανάπτυξης μέσων τα οποία καταρτίζει η Κοινοτική Υπηρεσία Ελέγχου της Αλιείας (KYEA) που ιδρύθηκε με τον κανονισμό (ΕΚ) αριθ. 768/2005 του Συμβουλίου (5).
            
         
               (8)
            
            
               Τα μέτρα που προβλέπονται στην παρούσα απόφαση θεσπίστηκαν με τη σύμφωνη γνώμη των οικείων κρατών μελών.
            
         
               (9)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής αλιείας και υδατοκαλλιέργειας,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Αντικείμενο
   Με την παρούσα απόφαση θεσπίζεται ειδικό πρόγραμμα ελέγχου και επιθεώρησης με στόχο την εξασφάλιση της εναρμονισμένης εφαρμογής του πολυετούς σχεδίου αποκατάστασης του τόνου στον Ανατολικό Ατλαντικό και στη Μεσόγειο που εγκρίθηκε από την ICCAT στις 24 Νοεμβρίου 2008.
   Άρθρο 2
   Πεδίο εφαρμογής
   1.   Το ειδικό πρόγραμμα ελέγχου και επιθεώρησης που συνδέεται με τον τόνο στον Ανατολικό Ατλαντικό και στη Μεσόγειο καλύπτει:
   
               α)
            
            
               κάθε αλιευτική δραστηριότητα από αλιευτικά σκάφη και διατάξεις παγίδευσης και εκτροφείου·
            
         
               β)
            
            
               όλα τα αλιεύματα, τις εκφορτώσεις, τις μεταβιβάσεις, μεταφορτώσεις και τις δραστηριότητες εγκλωβισμού·
            
         
               γ)
            
            
               κάθε συναφή δραστηριότητα εκτροφείων και επιχειρήσεων που δραστηριοποιούνται στον εγκλωβισμό, στην πάχυνση, στην εκτροφή, ή στη μεταποίηση τόνου ή/και στο εμπόριο προϊόντων τόνου, περιλαμβανομένης της εισαγωγής, της εξαγωγής και της επανεξαγωγής, της μεταφοράς και της αποθήκευσης·
            
         
               δ)
            
            
               την εφαρμογή των ετήσιων αλιευτικών σχεδίων·
            
         
               ε)
            
            
               την απαγόρευση της χρήσης αεροσκαφών και ελικοπτέρων ανίχνευσης·
            
         
               στ)
            
            
               τις αγωνιστικές και ερασιτεχνικές αλιευτικές δραστηριότητες·
            
         
               ζ)
            
            
               την εφαρμογή του προγράμματος κοινών διεθνών επιθεωρήσεων της ICCΑΤ·
            
         
               η)
            
            
               την παρακολούθηση και τον έλεγχο των κοινών δραστηριοτήτων αλιευτικών σκαφών·
            
         
               θ)
            
            
               την εφαρμογή των μέτρων σχετικά με τις αλιευτικές δυνατότητες και τις δυνατότητες εκτροφής·
            
         
               ι)
            
            
               την εφαρμογή του προγράμματος παρατηρητών των κρατών μελών και του περιφερειακού προγράμματος παρατηρητών της ICCΑΤ·
            
         
               ια)
            
            
               την εφαρμογή των κανόνων σχετικά με την καταγραφή αλιευτικών σκαφών που διαθέτουν άδεια και λοιπών αλιευτικών σκαφών.
            
         2.   Το ειδικό πρόγραμμα ελέγχου και επιθεώρησης ισχύει από τις 15 Μαρτίου 2009 έως τις 15 Μαρτίου 2011.
   Άρθρο 3
   Εθνικά προγράμματα ελέγχου
   1.   Η Ελλάδα, η Ισπανία, η Γαλλία, η Ιταλία, η Κύπρος, η Μάλτα και η Πορτογαλία καταρτίζουν εθνικά προγράμματα ελέγχου, σύμφωνα με τους κοινούς κανόνες που ορίζονται στο παράρτημα I, όσον αφορά τις δραστηριότητες που απαριθμούνται στο άρθρο 2.
   2.   Τα κράτη μέλη της παραγράφου 1 πρέπει να έχουν υποβάλει στην Επιτροπή, έως τις 15 Μαρτίου 2009 και 2010, τα εθνικά τους προγράμματα ελέγχου καθώς και το ετήσιο χρονοδιάγραμμα υλοποίησής τους.
   3.   Τα εθνικά προγράμματα ελέγχου πρέπει να περιλαμβάνουν όλα τα στοιχεία που περιέχονται στο παράρτημα II. Τα ετήσια χρονοδιαγράμματα υλοποίησης πρέπει να περιλαμβάνουν λεπτομέρειες όσον αφορά την κατανομή των ανθρώπινων και υλικών πόρων και τις ζώνες στις οποίες πρόκειται να χρησιμοποιηθούν.
   Άρθρο 4
   Συνεργασία μεταξύ των κρατών μελών
   Όλα τα κράτη μέλη συνεργάζονται με τα κράτη μέλη του άρθρου 3 παράγραφος 1 για την εφαρμογή του ειδικού προγράμματος ελέγχου και επιθεώρησης.
   Άρθρο 5
   Επιθεωρήσεις της Επιτροπής
   1.   Επιθεωρητές της Επιτροπής μπορούν να διενεργούν επιθεωρήσεις χωρίς τη συνδρομή επιθεωρητών των οικείων κρατών μελών σύμφωνα με το άρθρο 27 του κανονισμού (ΕΚ) αριθ. 2371/2002.
   2.   Η αρμόδια αρχή του οικείου κράτους μέλους παρέχει στους επιθεωρητές της Επιτροπής την αναγκαία συνδρομή για τη διενέργεια των επιθεωρήσεων που προβλέπονται στην παράγραφο 1.
   3.   Οι επιθεωρητές της Επιτροπής επαληθεύουν τα ευρήματά τους με τους επιθεωρητές του οικείου κράτους μέλους. Για το σκοπό αυτό, συναντώνται μετά τη διενέργεια κάθε επιθεώρησης με υπαλλήλους της αρμόδιας αρχής του οικείου κράτους μέλους για να τους ενημερώσουν για τα ευρήματά τους.
   Άρθρο 6
   Κοινές δραστηριότητες επιθεώρησης και επιτήρησης
   1.   Τα κράτη μέλη τα οποία αναφέρονται στο άρθρο 3 παράγραφος 1 διεξάγουν κοινές δραστηριότητες επιθεώρησης και επιτήρησης, σύμφωνα με το κοινό σχέδιο ανάπτυξης μέσων το οποίο έχει καταρτίσει η Κοινοτική Υπηρεσία Ελέγχου της Αλιείας βάσει του άρθρου 12 του κανονισμού (ΕΚ) αριθ. 768/2005. Η επιθεώρηση διενεργείται σύμφωνα με τις διατάξεις της σύστασης 08-05, το πρόγραμμα κοινών διεθνών επιθεωρήσεων της ICCAT και το παράρτημα I της παρούσας απόφασης.
   2.   Για το σκοπό αυτό, τα οικεία κράτη μέλη:
   
               α)
            
            
               μεριμνούν για την πρόσκληση επιθεωρητών από άλλα ενδιαφερόμενα κράτη μέλη για να συμμετάσχουν στις κοινές δραστηριότητες επιθεώρησης και επιτήρησης τις οποίες διεξάγουν·
            
         
               β)
            
            
               θεσπίζουν κοινές επιχειρησιακές διαδικασίες που εφαρμόζονται στα περιπολικά σκάφη τους.
            
         Άρθρο 7
   Κοινοποίηση δραστηριοτήτων επιτήρησης και επιθεώρησης
   Όταν ένα κράτος μέλος προτίθεται να διεξαγάγει δραστηριότητες επιτήρησης και επιθεώρησης αλιευτικών σκαφών σε ύδατα τα οποία υπάγονται στη δικαιοδοσία άλλου κράτους μέλους, στο πλαίσιο κοινού σχεδίου ανάπτυξης το οποίο έχει καταρτιστεί σύμφωνα με το άρθρο 12 του κανονισμού (ΕΚ) αριθ. 768/2005, κοινοποιεί τις προθέσεις του στο σημείο επαφής του οικείου παράκτιου κράτους μέλους, το οποίο αναφέρεται στο άρθρο 3 του κανονισμού (ΕΚ) αριθ. 1042/2006 της Επιτροπής (6), και στην Κοινοτική Υπηρεσία Ελέγχου της Αλιείας. Η κοινοποίηση πρέπει να περιλαμβάνει τα εξής στοιχεία:
   
               α)
            
            
               τύπο, όνομα και διακριτικό κλήσης των σκαφών και αεροσκαφών επιθεώρησης με βάση τον κατάλογο που αναφέρεται στο άρθρο 28 παράγραφος 4 του κανονισμού (ΕΚ) αριθ. 2371/2002·
            
         
               β)
            
            
               τις περιοχές στις οποίες, σύμφωνα με το άρθρο 1, θα διεξάγονται δραστηριότητες επιτήρησης και επιθεώρησης·
            
         
               γ)
            
            
               τη διάρκεια των δραστηριοτήτων επιτήρησης και επιθεώρησης.
            
         Άρθρο 8
   Παραβάσεις
   1.   Τα κράτη μέλη οι επιθεωρητές των οποίων διαπιστώνουν οιαδήποτε παράβαση κατά τη διεξαγωγή επιθεώρησης των δραστηριοτήτων του άρθρου 2, ενημερώνουν τα παρακάτω αναφερόμενα κράτη σχετικά με την ημερομηνία επιθεώρησης και τις λεπτομέρειες της παράβασης:
   
               α)
            
            
               το οικείο κράτος μέλος σημαίας και/ή συμβαλλόμενο μέλος της ICCAT και, ανάλογα με την περίπτωση·
            
         
               β)
            
            
               το κράτος μέλος όπου είναι εγκατεστημένη η μονάδα εκτροφής ή η επιχείρηση η οποία δραστηριοποιείται στη μεταποίηση ή/και στο εμπόριο προϊόντων τόνου.
            
         2.   Στην περίπτωση που το κράτος μέλος οι επιθεωρητές του οποίου έχουν διαπιστώσει παράβαση δεν προβαίνει σε περαιτέρω ενέργειες, τα κράτη μέλη τα οποία έχουν ενημερωθεί βάσει της παραγράφου 1 προβαίνουν άμεσα στις κατάλληλες ενέργειες για να λάβουν και να εξετάσουν τα αποδεικτικά στοιχεία της παράβασης. Διενεργούν δε τις δέουσες πρόσθετες έρευνες, εφόσον είναι αναγκαίο, για τη δίωξη της παράβασης.
   3.   Τα κράτη μέλη των οποίων οι επιθεωρητές παρατηρούν δραστηριότητα ή κατάσταση που ενδεχομένως συνιστά σοβαρή παράβαση, όπως αυτή ορίζεται στη σύσταση 08-05, ειδοποιούν αμέσως τις αρχές του αλιευτικού σκάφους, απευθείας καθώς και μέσω της γραμματείας της ICCAT και της Επιτροπής.
   4.   Σε περίπτωση που διαπιστωθεί επί κοινοτικού αλιευτικού σκάφους σοβαρή παράβαση, όπως ορίζεται στη σύσταση 08-05, το κράτος μέλος σημαίας διασφαλίζει ότι, μετά την επιθεώρηση, το αλιευτικό σκάφος που φέρει τη σημαία του παύει κάθε αλιευτική δραστηριότητα. Το κράτος μέλος σημαίας διατάσσει το αλιευτικό σκάφος να κατευθυνθεί αμέσως σε λιμένα που υποδεικνύει, όπου πρόκειται να διεξαχθεί έρευνα. Σε περίπτωση που το σκάφος δεν διαταχθεί να καταπλεύσει σε λιμένα, το κράτος μέλος σημαίας αιτιολογεί δεόντως και εγκαίρως στην Επιτροπή την επιλογή του αυτή. Η Επιτροπή διαβιβάζει τις πληροφορίες αυτές στη γραμματεία της ICCAT, η οποία τις κοινοποιεί σε άλλα συμβαλλόμενα μέρη.
   5.   Στην περίπτωση που η ποινική δικογραφία μιας παράβασης μεταβιβάζεται στο κράτος μέλος νηολόγησης σύμφωνα με το άρθρο 31 παράγραφος 4 του κανονισμού (ΕΟΚ) αριθ. 2847/93, τα κράτη μέλη συνεργάζονται για να διασφαλίσουν σε κάθε περίπτωση την ασφάλεια και τη συνέχεια οποιωνδήποτε αποδεικτικών στοιχείων της παράβασης αναφέρθηκαν από τους επιθεωρητές τους.
   Άρθρο 9
   Πληροφόρηση
   1.   Τα κράτη μέλη του άρθρου 3 παράγραφος 1 κοινοποιούν στην Επιτροπή έως το τέλος κάθε μήνα τα παρακάτω στοιχεία τα οποία αφορούν τον εκάστοτε μήνα:
   
               α)
            
            
               τις διεξαχθείσες δραστηριότητες επιθεώρησης και ελέγχου·
            
         
               β)
            
            
               όλες τις παραβάσεις, περιλαμβάνοντας, για κάθε παράβαση:
               
                           i)
                        
                        
                           τα στοιχεία αναγνώρισης του αλιευτικού σκάφους (όνομα, σημαία και εξωτερικό κωδικό αναγνώρισης), της διάταξης παγίδευσης τόνου, του εκτροφείου ή της επιχείρησης η οποία δραστηριοποιείται στη μεταποίηση ή/και στο εμπόριο των συναφών προϊόντων τόνου·
                        
                     
                           ii)
                        
                        
                           την ημερομηνία, την ώρα και τη θέση της επιθεώρησης και
                        
                     
                           iii)
                        
                        
                           τη φύση της παράβασης·
                        
                     
         
               γ)
            
            
               την τρέχουσα κατάσταση όσον αφορά τη δίωξη των παραβάσεων που διαπιστώθηκαν·
            
         
               δ)
            
            
               τις σχετικές δραστηριότητες συντονισμού και συνεργασίας μεταξύ των κρατών μελών.
            
         2.   Οι παραβάσεις εξακολουθούν να περιλαμβάνονται στις επόμενες εκθέσεις έως ότου ολοκληρωθεί η διαδικασία βάσει της νομοθεσίας του οικείου κράτους μέλους. Οι επόμενες εκθέσεις:
   
               α)
            
            
               αναφέρουν την τρέχουσα κατάσταση της υπόθεσης (π.χ. εάν η υπόθεση εκκρεμεί, εάν βρίσκεται στο στάδιο της έφεσης ή ερευνάται) και
            
         
               β)
            
            
               περιγράφουν συγκεκριμένα τις κυρώσεις που έχουν τυχόν επιβληθεί (π.χ. το ύψος των προστίμων, την αξία των κατασχεθέντων ιχθύων ή/και αλιευτικών εργαλείων, τις γραπτές προειδοποιήσεις).
            
         3.   Σε περίπτωση που επιθεωρητής της Κοινότητας διαπιστώσει παράβαση επί σκάφους το οποίο φέρει τη σημαία άλλου κράτους μέλους, οι αρχές του κράτους μέλους σημαίας ενημερώνουν αμελλητί τον εν λόγω επιθεωρητή σχετικά με τη δίωξη της παράβασης.
   4.   Οι εκθέσεις πρέπει να περιλαμβάνουν εξηγήσεις σε περίπτωση που δεν έχουν ληφθεί μέτρα.
   Άρθρο 10
   Αξιολόγηση
   Η Επιτροπή συγκαλεί ετησίως, στις αρχές Σεπτεμβρίου, σύσκεψη της επιτροπής αλιείας και υδατοκαλλιέργειας, για την αξιολόγηση της συμμόρφωσης με τα αποτελέσματα του ειδικού προγράμματος ελέγχου και επιθεώρησης, με στόχο την προετοιμασία της έκθεσης που ζητείται από την Κοινότητα να διαβιβάζει ετησίως στη γραμματεία της ICCAT, στις 15 Οκτωβρίου.
   Άρθρο 11
   Αποδέκτες
   Η παρούσα απόφαση απευθύνεται στα κράτη μέλη.
   
      Βρυξέλλες, 25 Μαρτίου 2009.
      
         
            Για την Επιτροπή
         
         Joe BORG
         
         
            Μέλος της Επιτροπής
         
      
   
   
      (1)  ΕΕ L 261 της 20.10.1993, σ. 1.
   
      (2)  ΕΕ L 151 της 13.6.2007, σ. 1.
   
      (3)  ΕΕ L 340 της 22.12.2007, σ. 8.
   
      (4)  ΕΕ L 358 της 31.12.2002, σ. 59.
   
      (5)  ΕΕ L 128 της 21.5.2005, σ. 1.
   
      (6)  ΕΕ L 187 της 8.7.2006, σ. 14.
   
      ΠΑΡΑΡΤΗΜΑ I
      ΚΟΙΝΟΙ ΚΑΝΟΝΕΣ ΓΙΑ ΤΑ ΕΘΝΙΚΑ ΠΡΟΓΡΑΜΜΑΤΑ ΕΛΕΓΧΟΥ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 3 ΠΑΡΑΓΡΑΦΟΣ 1
      Στόχοι
      
                  1.
               
               
                  Ο γενικός στόχος των εθνικών προγραμμάτων ελέγχου είναι ο έλεγχος της συμμόρφωσης προς την ισχύουσα νομοθεσία όσον αφορά:
                  
                              α)
                           
                           
                              την πλήρη παρακολούθηση των δραστηριοτήτων εγκλωβισμού οι οποίες λαμβάνουν χώρα σε κοινοτικά ύδατα·
                           
                        
                              β)
                           
                           
                              την πλήρη παρακολούθηση των δραστηριοτήτων μεταβίβασης·
                           
                        
                              γ)
                           
                           
                              την πλήρη παρακολούθηση των κοινών αλιευτικών δραστηριοτήτων·
                           
                        
                              δ)
                           
                           
                              τους ποσοτικούς περιορισμούς των αλιευμάτων και οιουσδήποτε συναφείς ειδικούς όρους καθώς και την παρακολούθηση της απορρόφησης των ποσοστώσεων·
                           
                        
                              ε)
                           
                           
                              ετήσια αλιευτικά σχέδια·
                           
                        
                              στ)
                           
                           
                              όλα τα απαιτούμενα βάσει της νομοθεσίας που ισχύει για τον τόνο έγγραφα, ιδίως όσον αφορά την εξακρίβωση της αξιοπιστίας των καταχωρισθέντων στοιχείων·
                           
                        
                              ζ)
                           
                           
                              τα ειδικά τεχνικά μέτρα και τους όρους για την αλιεία τόνου, όπως προβλέπονται στη σύσταση 08-05, και ειδικότερα την εφαρμογή των κανόνων περί ελάχιστου μεγέθους και τους συναφείς όρους.
                           
                        
            
                  2.
               
               
                  Ο ειδικός στόχος των εθνικών προγραμμάτων ελέγχου είναι η επίτευξη της εναρμονισμένης εφαρμογής των διατάξεων του σχεδίου αποκατάστασης του τόνου, το οποίο θεσπίστηκε βάσει της σύστασης 08-05.
               
            Στρατηγική
      Το εθνικό πρόγραμμα ελέγχου επικεντρώνεται στον έλεγχο και την επιθεώρηση των αλιευτικών και όλων των συναφών δραστηριοτήτων οιουδήποτε αλιευτικού σκάφους, διάταξης παγίδευσης τόνου, εκτροφείου ή επιχείρησης που δραστηριοποιείται στη μεταποίηση ή/και στο εμπόριο προϊόντων τόνου.
      Οι επιθεωρήσεις της μεταφοράς και εμπορίας τόνου χρησιμοποιούνται ως συμπληρωματικός μηχανισμός διασταυρούμενου ελέγχου για την επαλήθευση της αποτελεσματικότητας των δραστηριοτήτων ελέγχου και επιθεώρησης.
      1.1.   Προτεραιότητες
      Οι διάφορες κατηγορίες αλιευτικών εργαλείων υπόκεινται σε διαφορετικά επίπεδα προτεραιοτήτων, ανάλογα με το ετήσιο αλιευτικό σχέδιο. Για το λόγο αυτό, κάθε κράτος μέλος θέτει ειδικές προτεραιότητες.
      1.2.   Κριτήρια-στόχοι
      Έως τις 15 Μαρτίου κάθε έτους τα κράτη μέλη θέτουν σε εφαρμογή τα οικεία χρονοδιαγράμματα επιθεώρησης λαμβάνοντας υπόψη τους παρακάτω δείκτες αναφοράς όσον αφορά την επιθεώρηση:
      
                  Τόπος ελέγχου
               
               
                  Δείκτης αναφοράς
               
            
                  Δραστηριότητες εγκλωβισμού (στις οποίες περιλαμβάνεται και η συλλογή)
               
               
                  Κάθε δραστηριότητα μεταβίβασης σε εκτροφείο πρέπει να έχει την έγκριση του κράτους μέλους σημαίας του αλιευτικού σκάφους.
                  Διενεργείται επιθεώρηση για κάθε διαδικασία εγκλωβισμού και συλλογής.
                  Όλες οι δραστηριότητες εκτροφής καταγράφονται σε βίντεο.
               
            
                  Επιθεώρηση εν πλω
               
               
                  Ελαστικός δείκτης αναφοράς, ο οποίος καθορίζεται ύστερα από λεπτομερή ανάλυση της αλιευτικής δραστηριότητας σε κάθε περιοχή. Στους δείκτες αναφοράς εν πλω πρέπει να αναφέρεται ο αριθμός των ημερών περιπολίας στη θάλασσα στη ζώνη αποκατάστασης τόνου καθώς και ο αριθμός των ημερών περιπολίας, με αναγραφή της αλιευτικής περιόδου και του είδους της αλιευτικής δραστηριότητας-στόχου.
               
            
                  Δραστηριότητα μεταβίβασης
               
               
                  Για τη διεξαγωγή κάθε δραστηριότητας μεταβίβασης απαιτείται η προηγούμενη χορήγηση άδειας από τα κράτη σημαίας ύστερα από την προαναγγελία του αλιευτικού σκάφους.
                  Ύστερα από κάθε δραστηριότητα μεταβίβασης αποστέλλεται δήλωση μεταβίβασης.
                  Όλες οι δραστηριότητες μεταβίβασης καταγράφονται σε βίντεο.
               
            
                  Μεταφορτώσεις
               
               
                  Όλα τα αλιευτικά σκάφη τα οποία εισέρχονται σε έναν από τους καθορισμένους λιμένες προς μεταφόρτωση τόνου υποβάλλονται σε έλεγχο. Πραγματοποιούνται τυχαίοι έλεγχοι σε μη καθορισμένους λιμένες.
                  Όλα τα σκάφη μεταποίησης επιθεωρούνται τόσο κατά την άφιξή τους, πριν από την έναρξη των δραστηριοτήτων μεταβίβασης, όσο και πριν από την αναχώρησή τους, μετά το πέρας των δραστηριοτήτων μεταβίβασης.
               
            
                  Κοινή αλιευτική δραστηριότητα
               
               
                  Για τη διεξαγωγή κάθε κοινής αλιευτικής δραστηριότητας απαιτείται η προηγούμενη χορήγηση άδειας από τα κράτη σημαίας.
                  Τα κράτη μέλη δημιουργούν και διατηρούν αρχείο με όλες τις κοινές αλιευτικές δραστηριότητες τις οποίες επιτρέπουν.
               
            
                  Εναέρια επιτήρηση
               
               
                  Ελαστικός δείκτης αναφοράς, ο οποίος καθορίζεται μετά από λεπτομερή ανάλυση της αλιευτικής δραστηριότητας σε κάθε περιοχή και λαμβάνοντας υπόψη τους πόρους που διαθέτει κάθε κράτος μέλος.
               
            
                  Εκφορτώσεις
               
               
                  Όλα τα σκάφη τα οποία εισέρχονται σε έναν από τους καθορισμένους λιμένες προς εκφόρτωση τόνου υποβάλλονται σε έλεγχο.
                  Πραγματοποιούνται τυχαίοι έλεγχοι σε μη καθορισμένους λιμένες.
               
            
                  Εμπορία
               
               
                  Ελαστικός δείκτης αναφοράς, ο οποίος καθορίζεται ύστερα από λεπτομερή ανάλυση της εμπορικής δραστηριότητας που διεξάγεται.
               
            
                  Αγωνιστικές και ερασιτεχνικές αλιευτικές δραστηριότητες
               
               
                  Ελαστικός δείκτης αναφοράς, ο οποίος καθορίζεται μετά από λεπτομερή ανάλυση των αγωνιστικών και ερασιτεχνικών αλιευτικών δραστηριοτήτων.
               
            Καθήκοντα επιθεώρησης
      1.3.   Γενικά καθήκοντα επιθεώρησης
      Για κάθε έλεγχο και επιθεώρηση συντάσσεται έκθεση επιθεώρησης, σύμφωνα με το συνημμένο υπόδειγμα του παρόντος παραρτήματος. Σε κάθε περίπτωση, οι επιθεωρητές εξακριβώνουν και περιλαμβάνουν στην έκθεσή τους τις ακόλουθες πληροφορίες:
      
                  α)
               
               
                  τα στοιχεία ταυτότητας των υπευθύνων, καθώς επίσης και τα στοιχεία του σκάφους ή του προσωπικού του εκτροφείου κ.λπ., που συμμετείχαν στις δραστηριότητες οι οποίες αποτέλεσαν αντικείμενο επιθεώρησης·
               
            
                  β)
               
               
                  τις γενικές και ειδικές άδειες αλιείας·
               
            
                  γ)
               
               
                  σχετικά έγγραφα του σκάφους, όπως είναι το ημερολόγιο, οι δηλώσεις μεταβίβασης και μεταφόρτωσης, τα έγγραφα T2M, τα έγγραφα αναφορών αλιευμάτων τόνου της ICCAT, πιστοποιητικά επανεξαγωγής και άλλα έγγραφα τα οποία εξετάζονται με στόχο τον έλεγχο και την επιθεώρηση·
               
            
                  δ)
               
               
                  λεπτομερή παρακολούθηση των μεγεθών του τόνου που έχει αλιευθεί, παγιδευτεί σε διατάξεις παγίδευσης τόνου, μεταβιβαστεί, μεταφορτωθεί, εκφορτωθεί, μεταφερθεί ή έχει αποτελέσει αντικείμενο εκτροφής, μεταποίησης ή εμπορίας στο πλαίσιο της συμμόρφωσης με τις διατάξεις του σχεδίου αποκατάστασης·
               
            
                  ε)
               
               
                  το ποσοστό παρεμπιπτόντων αλιευμάτων τόνου που διατηρείται επί σκαφών τα οποία δεν αλιεύουν με στόχο τον τόνο.
               
            Στις εκθέσεις επιθεώρησης πρέπει να σημειώνονται οι πληροφορίες οι οποίες αναφέρονται σε όλα τα σημαντικά ευρήματα που έχουν προκύψει από την επιθεώρηση εν πλω, από εναέρια επιτήρηση, από επιθεώρηση σε λιμένες, σε διατάξεις παγίδευσης τόνου, σε εκτροφεία ή σε οιαδήποτε άλλη συναφή επιχείρηση.
      Τα εν λόγω ευρήματα συγκρίνονται με τις πληροφορίες που έχουν τεθεί στη διάθεση των επιθεωρητών από άλλες αρμόδιες αρχές, συμπεριλαμβανομένων πληροφοριών του συστήματος παρακολούθησης σκαφών (VMS) και καταλόγων σκαφών που είναι εφοδιασμένα με άδεια, τις εκθέσεις παρατηρητών και τις εγγραφές σε βίντεο.
      1.4.   Καθήκοντα επιθεώρησης όσον αφορά την εναέρια επιτήρηση
      Οι επιθεωρητές αναφέρουν τα δεδομένα επιτήρησης για σκοπούς διασταυρούμενου ελέγχου και ειδικότερα, επαληθεύουν τις κατοπτεύσεις των αλιευτικών σκαφών με βάση το VMS και τους καταλόγους σκαφών που είναι εφοδιασμένα με άδεια.
      Οι επιθεωρητές κατοπτεύουν και υποβάλλουν αναφορές σχετικά με αλιευτικές δραστηριότητες ΠΛΑ καθώς και όσον αφορά τη χρήση αεροσκαφών και ελικοπτέρων ανίχνευσης.
      Ιδιαίτερη προσοχή πρέπει να δίνεται σε απαγορευμένες περιοχές, σε αλιευτικές περιόδους και στις δραστηριότητες των στόλων για τις οποίες ισχύουν παρεκκλίσεις.
      1.5.   Καθήκοντα επιθεώρησης εν πλω
      Όταν νεκροί ιχθείς φορτώνονται επί του αλιευτικού σκάφους ή βρίσκονται επί σκάφους μεταποίησης ή μεταφοράς, οι επιθεωρητές πρέπει πάντοτε να επαληθεύουν τις ποσότητες των ιχθύων που διατηρούνται επί του σκάφους και να τις συγκρίνουν με τις ποσότητες που έχουν καταχωριστεί στα σχετικά έγγραφα του σκάφους.
      Όταν ζωντανοί ιχθείς μεταβιβάζονται από αλιευτικά σκάφη σε σκάφη εγκλωβισμού/ρυμουλκά μεταφοράς ή από σκάφη εγκλωβισμού/ρυμουλκά μεταφοράς σε μονάδες εκτροφής, οι επιθεωρητές οφείλουν να εντοπίζουν τα μέσα τα οποία έχουν χρησιμοποιηθεί από τα εμπλεκόμενα μέρη για τον υπολογισμό των ποσοτήτων ζωντανού τόνου που έχουν μεταβιβαστεί. Εφόσον υπάρχει μαγνητοταινία, οι επιθεωρητές την παρακολουθούν και επαληθεύουν τις ποσότητες που έχουν μεταβιβαστεί, σύμφωνα με τα στοιχεία της μαγνητοταινίας.
      Οι επιθεωρητές επαληθεύουν συστηματικά:
      
                  α)
               
               
                  ότι επιτρέπεται η δραστηριότητα των αλιευτικών σκαφών (σήμανση, ταυτότητα, γενικές και ειδικές άδειες αλιείας, και κατάλογος της ICCAT)·
               
            
                  β)
               
               
                  ότι βρίσκονται επί του σκάφους τα απαραίτητα στοιχεία δεόντως συμπληρωμένα και ενημερωμένα (ημερολόγια πλοίου, τα έγγραφα αναφορών αλιευμάτων τόνου της ICCAT, η δήλωση μεταβίβασης ICCAT και η δήλωση μεταφόρτωσης)·
               
            
                  γ)
               
               
                  εάν τα αλιευτικά σκάφη είναι εξοπλισμένα με λειτουργικό σύστημα παρακολούθησης σκαφών (VMS)·
               
            
                  δ)
               
               
                  ότι τα αλιευτικά σκάφη δεν αλιεύουν εντός απαγορευμένων περιοχών και ότι τηρούν τις απαγορεύσεις των αλιευτικών περιόδων·
               
            
                  ε)
               
               
                  την τήρηση των ποσοστώσεων και των περιορισμών των παρεμπιπτόντων αλιευμάτων·
               
            
                  στ)
               
               
                  τη σύνθεση από άποψη μεγέθους των αλιευμάτων τόνου επί του σκάφους·
               
            
                  ζ)
               
               
                  τις πραγματικές ποσότητες τόνου επί του πλοίου και την παρουσίασή τους·
               
            
                  η)
               
               
                  τα αλιευτικά εργαλεία επί του σκάφους·
               
            
                  θ)
               
               
                  την παρουσία παρατηρητή όπου αυτό είναι απαραίτητο.
               
            Οι επιθεωρητές κατοπτεύουν και υποβάλλουν αναφορές σχετικά με αλιευτικές δραστηριότητες ΠΛΑ καθώς και όσον αφορά τη χρήση αεροσκαφών και ελικοπτέρων ανίχνευσης.
      1.6.   Καθήκοντα των επιθεωρητών και δραστηριότητες μεταβίβασης
      Οι επιθεωρητές επαληθεύουν συστηματικά:
      
                  α)
               
               
                  ότι ο πλοίαρχος του αλιευτικού σκάφους έχει προαναγγείλει το σκάφος στις αρχές του οικείου κράτους σημαίας και ότι ο περιφερειακός παρατηρητής της ICCAT επί του σκάφους έχει προσυπογράψει την εν λόγω προαναγγελία·
               
            
                  β)
               
               
                  ότι ο πλοίαρχος του αλιευτικού σκάφους έχει λάβει προηγούμενη άδεια από τις αρχές του οικείου κράτους μέλους·
               
            
                  γ)
               
               
                  ότι οι πλοίαρχοι των αλιευτικών σκαφών έχουν συμπληρώσει και διαβιβάσει στις αρχές του οικείου κράτους μέλους τη δήλωση μεταβίβασης της ICCAT η οποία επισυνάπτεται (παράρτημα 3) στη σύσταση 08-05·
               
            
                  δ)
               
               
                  ότι η δήλωση μεταβίβασης έχει εξακριβωθεί από τον περιφερειακό παρατηρητή της ICCAT επί του αλιευτικού σκάφους και έχει διαβιβαστεί στον πλοίαρχο του ρυμουλκού·
               
            
                  ε)
               
               
                  ότι ο πλοίαρχος του ρυμουλκού έχει εξασφαλίσει την παρακολούθηση όλων των δραστηριοτήτων μεταβίβασης με συσκευή εγγραφής βίντεο εν πλω.
               
            1.7.   Καθήκοντα των επιθεωρητών κατά τη διάρκεια κοινών αλιευτικών δραστηριοτήτων
      Οι επιθεωρητές επαληθεύουν συστηματικά:
      
                  α)
               
               
                  ότι οι απαραίτητες πληροφορίες όσον αφορά τις κοινές αλιευτικές δραστηριότητες έχουν αναφερθεί δεόντως στο ημερολόγιο αλιείας·
               
            
                  β)
               
               
                  ότι έχει χορηγηθεί άδεια για κοινές αλιευτικές δραστηριότητες στα αλιευτικά σκάφη από τις αρχές των οικείων κρατών σημαίας βάσει του πρωτοτύπου του παραρτήματος 6 της σύστασης 08-05·
               
            
                  γ)
               
               
                  την παρουσία παρατηρητή κατά τη διάρκεια της κοινής αλιευτικής δραστηριότητας.
               
            1.8.   Καθήκοντα επιθεώρησης κατά την εκφόρτωση
      Οι επιθεωρητές επαληθεύουν συστηματικά:
      
                  α)
               
               
                  ότι επιτρέπεται η δραστηριότητα των αλιευτικών σκαφών (σήμανση, ταυτότητα, γενικές και ειδικές άδειες αλιείας, και κατάλογος της ICCAT)·
               
            
                  β)
               
               
                  εάν διαβιβάστηκε η προαναγγελία της άφιξης για εκφόρτωση και εάν περιείχε τις σωστές πληροφορίες σχετικά με τα αλιεύματα επί του σκάφους·
               
            
                  γ)
               
               
                  εάν τα αλιευτικά σκάφη είναι εξοπλισμένα με λειτουργικό σύστημα παρακολούθησης σκαφών (VMS)·
               
            
                  δ)
               
               
                  όσον αφορά τα αλιευτικά σκάφη, ότι βρίσκονται επί του σκάφους τα απαραίτητα στοιχεία δεόντως συμπληρωμένα και ενημερωμένα (ημερολόγια πλοίου, τα έγγραφα αναφορών αλιευμάτων τόνου, το πιστοποιητικό επανεξαγωγής, η δήλωση μεταβίβασης ICCAT και η δήλωση μεταβίβασης)·
               
            
                  ε)
               
               
                  τις πραγματικές ποσότητες τόνου επί του πλοίου και την παρουσίασή τους·
               
            
                  στ)
               
               
                  τη σύνθεση από άποψη μεγέθους των αλιευμάτων τόνου επί του σκάφους (κανόνες περί παρεμπιπτόντων αλιευμάτων και περί ελαχίστου μεγέθους)·
               
            
                  ζ)
               
               
                  τα αλιευτικά εργαλεία επί του σκάφους·
               
            
                  η)
               
               
                  στην περίπτωση εκφόρτωσης μεταποιημένων προϊόντων, τη χρήση των συντελεστών μετατροπής ICCAT για τον υπολογισμό του ισοδύναμου στρογγυλευμένου βάρους του μεταποιημένου τόνου·
               
            
                  θ)
               
               
                  εάν ο τόνος που προσφέρεται για λιανική πώληση στον τελικό καταναλωτή από αλιευτικά σκάφη στον Ανατολικό Ατλαντικό φέρει την ορθή σήμανση ή επισήμανση·
               
            
                  ι)
               
               
                  εάν στον τόνο που εκφορτώνεται από σκάφη αλιείας με δόλωμα στον Ανατολικό Ατλαντικό έχει τοποθετηθεί ορθά η πινακίδα στην ουρά.
               
            1.9.   Καθήκοντα επιθεώρησης κατά τη διάρκεια της μεταφόρτωσης
      Οι επιθεωρητές ελέγχουν συστηματικά:
      
                  α)
               
               
                  ότι επιτρέπεται η δραστηριότητα των αλιευτικών σκαφών (σήμανση, ταυτότητα, γενικές και ειδικές άδειες αλιείας, και κατάλογος της ICCAT)·
               
            
                  β)
               
               
                  εάν διαβιβάστηκε η προαναγγελία της άφιξης στον λιμένα και εάν περιείχε τις ορθές πληροφορίες σχετικά με τη μεταφόρτωση·
               
            
                  γ)
               
               
                  εάν τα αλιευτικά σκάφη τα οποία προτίθενται να μεταφορτώσουν έχουν προηγουμένως λάβει άδεια από το κράτος σημαίας·
               
            
                  δ)
               
               
                  εάν έχουν ελεγχθεί οι ποσότητες που έχει προαναγγελθεί ότι θα μεταφορτωθούν·
               
            
                  ε)
               
               
                  εάν τα συναφή έγγραφα βρίσκονται επί του σκάφους και έχουν συμπληρωθεί δεόντως, καθώς και η δήλωση μεταφόρτωσης, τα συναφή έγγραφα Τ2M, το έγγραφο αναφορών αλιευμάτων τόνου της ICCAT και το πιστοποιητικό επανεξαγωγής·
               
            
                  στ)
               
               
                  σε περίπτωση μεταποιημένων προϊόντων, εάν έχουν χρησιμοποιηθεί οι συντελεστές μετατροπής ICCAT για τον υπολογισμό του ισοδύναμου στρογγυλευμένου βάρους του μεταποιημένου τόνου.
               
            1.10.   Καθήκοντα επιθεώρησης όσον αφορά τις μονάδες εκτροφής
      Οι επιθεωρητές επαληθεύουν συστηματικά:
      
                  α)
               
               
                  εάν τα συναφή έγγραφα βρίσκονται επί του σκάφους και έχουν συμπληρωθεί και ενημερωθεί δεόντως (το έγγραφο αναφορών αλιευμάτων τόνου και το πιστοποιητικό επανεξαγωγής, η δήλωση μεταβίβασης, η δήλωση συλλογής και η δήλωση μεταφόρτωσης)·
               
            
                  β)
               
               
                  ότι η δραστηριότητα μεταβίβασης έχει προηγουμένως λάβει την έγκριση των αρχών του οικείου κράτους του αλιευτικού σκάφους σημαίας·
               
            
                  γ)
               
               
                  την παρουσία παρατηρητή καθ’ όλη τη διάρκεια μεταβίβασης και συλλογής του τόνου και εάν αυτός έχει επικυρώσει τις δηλώσεις εγκλωβισμού·
               
            
                  δ)
               
               
                  ότι όλες οι δραστηριότητες μεταβίβασης από τους κλωβούς στο εκτροφείο έχουν παρακολουθηθεί με συσκευή εγγραφής βίντεο εν πλω, εκτός εάν οι κλωβοί έχουν προσδεθεί απευθείας στον εξοπλισμό πρόσδεσης.
               
            1.11.   Καθήκοντα επιθεώρησης όσον αφορά τις μεταφορές και την εμπορία
      Οι επιθεωρητές ελέγχουν συστηματικά:
      
                  α)
               
               
                  όσον αφορά τη μεταφορά, ιδίως τα σχετικά με τη μεταφορά συνοδευτικά έγγραφα τα οποία αντιπαραβάλλουν με τις πραγματικές ποσότητες που μεταφέρονται·
               
            
                  β)
               
               
                  όσον αφορά την εμπορία, εάν τα συναφή έγγραφα βρίσκονται επί του σκάφους και εάν έχουν συμπληρωθεί δεόντως καθώς και τα συναφή έγγραφα αναφορών αλιευμάτων τόνου και το πιστοποιητικό επανεξαγωγής.
               
            Έκθεση επιθεώρησης
      1.   Ελεγκτής
      
      
                  1.1.
               
               
                  Όνομα …
               
            
                  1.2.
               
               
                  Εθνικότητα …
               
            
                  1.3.
               
               
                  Αριθμός/τύπος δελτίου ταυτότητας επιθεωρητή (ICCAT) …
               
            2.   Τύπος επιθεώρησης
      
      
                  
               
               
                  Σκάφος εν πλω
               
            
                  
               
               
                  Μεταφορτώσεις
               
            
                  
               
               
                  Εκτροφείο: μεταβίβαση προς/συλλογή
               
            
                  
               
               
                  Διάταξη παγίδευσης
               
            
                  
               
               
                  Κατά την εκφόρτωση
               
            
                  
               
               
                  Εναέρια επιτήρηση
               
            
                  
               
               
                  Μεταφορά στην ξηρά
               
            
                  
               
               
                  Εμπορία
               
            3.   Σκάφος στο οποίο επιβαίνει ο επιθεωρητής (κατά περίπτωση)
      
      
                  3.1.
               
               
                  Όνομα και αριθμός νηολόγησης …
               
            
                  3.2.
               
               
                  Σημαία …
               
            4.   Επιθεωρηθέν σκάφος/μονάδα εκτροφής/διάταξη παγίδευσης
      
      
                  4.1.
               
               
                  Όνομα και αριθμός νηολόγησης …
               
            
                  4.2.
               
               
                  Σημαία/Κράτος μέλος …
               
            
                  4.3.
               
               
                  Πλοίαρχος/Υπεύθυνος διαχείρισης της μονάδας εκτροφής (Όνομα) …
               
            
                  4.4.
               
               
                  Πλοιοκτήτης/Εταιρεία (Όνομα και διεύθυνση) …
               
            
                  4.5.
               
               
                  Αριθμός μητρώου ICCAT …
               
            5.   Στίγμα
      
      
                  5.1.
               
               
                  Σύμφωνα με τον επιθεωρητή: Γεωγραφικό πλάτος Γεωγραφικό μήκος
               
            
                  5.2.
               
               
                  Σύμφωνα με τον πλοίαρχο του αλιευτικού σκάφους: Γεωγραφικό πλάτος Γεωγραφικό μήκος
               
            
                  5.3.
               
               
                  Χρονική στιγμή (GMT) καταγραφής του στίγματος:
               
            6.   Ημερομηνία …
      7.   Ώρα
      
      
                  7.1.
               
               
                  Άφιξης …
               
            
                  7.2.
               
               
                  Αναχώρησης …
               
            8.   Αλιευτικά εργαλεία επί του σκάφους·
      
                  Γρι-γρι
               
               
                  
               
            
                  Καλάμι (σκάφη αλιείας με δόλωμα)
               
               
                  
               
            
                  Παραγάδι
               
               
                  
               
            
                  Συρτές
               
               
                  
               
            
                  Λοιπά (προσδιορίστε)
               
               
                  
               
            9.   Είδη που παρατηρήθηκαν επί του σκάφους
      
      10.   Δήλωση και φωτογραφίες που έχουν ληφθεί και περιγραφή του περιεχομένου τους
      
      11.   Κατάλογος των εγγράφων που επιθεωρήθηκαν και σχόλια
      
      12.   Αποτελέσματα της επιθεώρησης των ιχθύων επί του σκάφους
      
      
                  Είδη
               
               
                   
               
               
                   
               
               
                   
               
               
                   
               
            
                  Σύνολο αλιευμάτων (kg)
               
               
                   
               
               
                   
               
               
                   
               
               
                   
               
            
                  Τύπος προϊόντων
               
               
                   
               
               
                   
               
               
                   
               
               
                   
               
            
                  Επιθεωρηθέν δείγμα
               
               
                   
               
               
                   
               
               
                   
               
               
                   
               
            
                  % Κάτω του ελάχιστου μεγέθους
               
               
                   
               
               
                   
               
               
                   
               
               
                   
               
            13.   Σχόλια του επιθεωρητή
      
      14.   Σχόλια του παρατηρητή
      
   
   
      ΠΑΡΑΡΤΗΜΑ II
      ΠΕΡΙΕΧΟΜΕΝΟ ΤΩΝ ΕΘΝΙΚΩΝ ΠΡΟΓΡΑΜΜΑΤΩΝ ΕΛΕΓΧΟΥ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 3
      Τα εθνικά προγράμματα ελέγχου πρέπει να προσδιορίζουν, μεταξύ άλλων:
      Μέσα ελέγχου
      —   Ανθρώπινα μέσα
      Αριθμός επιθεωρητών ξηράς και επιθεωρητών θαλάσσης, καθώς και περίοδοι και ζώνες όπου πρόκειται να χρησιμοποιηθούν.
      —   Τεχνικά μέσα
      Αριθμός των θαλάσσιων και εναέριων μέσων περιπολίας, καθώς και περίοδοι και ζώνες όπου δύνανται να χρησιμοποιηθούν.
      —   Χρηματοοικονομικά μέσα
      Πιστώσεις του προϋπολογισμού για τη χρησιμοποίηση ανθρώπινων πόρων, θαλάσσιων και εναέριων περιπολικών μέσων.
      Καθορισμός λιμένων
      Κατάλογος των καθορισμένων λιμένων και του καθορισμένου χρόνου που απαιτείται βάσει της σύστασης 08-05.
      Ετήσια αλιευτικά σχέδια
      Οι λεπτομέρειες οιουδήποτε συστήματος έχει θεσπιστεί για την κατανομή των ποσοστώσεων, την παρακολούθηση και τον έλεγχο του αλιευτικού σχεδίου.
      Πρωτόκολλα επιθεώρησης
      Λεπτομερή πρωτόκολλα όσον αφορά όλες τις δραστηριότητες επιθεώρησης.
      Οδηγίες
      Επεξηγηματικές κατευθυντήριες γραμμές για επιθεωρητές, οργανώσεις παραγωγών και αλιείς.
      Πρωτόκολλα επικοινωνίας
      Πρωτόκολλα επικοινωνίας με τις αρμόδιες αρχές που έχουν οριστεί από άλλα κράτη μέλη ως υπεύθυνες για το ειδικό πρόγραμμα ελέγχου και επιθεώρησης για τον τόνο.